Vinpro Woensdag in hof om wynbedryf van ‘verwoesting’ te red(Foto: Vinpro/Facebook) Vinpro is Woensdag weer in die Wes-Kaapse hooggeregshof om wat hy noem die “verwoesting” van die wynbedryf te probeer stuit. Die organisasie vra die hof vir ŉ tussentydse bevel om die verbod op wynverkope in die Wes-Kaap op te skort. Die hernieude en algehele verbod op die verkoop van drank geld al byna vier weke lank en ŉ aankondiging oor die verlenging of moontlike verslapping van regulasies sal na verwagting die naweek gedoen word. Vinpro, wat byna 2 600 Suid-Afrikaanse wynprodusente, kelders en ander betrokkenes in die bedryf, verteenwoordig, sê die Suid-Afrikaanse wynbedryf is op die rand van ŉ afgrond nadat sy inkomstebron oor die afgelope 16 maande herhaaldelik gestuit is. “Baie wettige, belastingbetalende wyn- en toerisme-ondernemings, veral kleiner maatskappye wat hul deel doen om die ekonomie aan die gang te hou, sal moontlik moet sluit. Dit kan veroorsaak dat duisende werkers sal sukkel om hul gesinne te voed,” sê Rico Basson, uitvoerende hoof van Vinpro. “Dít terwyl onwettige handel floreer en die plundering van verskeie drankhandelaars en verspreiders verlede week alles net verder vererger.” Meer as 230 drankpersele is verlede week tydens die oproer in Gauteng en KwaZulu-Natal geteiken. Die Suid-Afrikaanse drankhandelsnaamvereniging sê drankwinkels het ook veral in die eerste 14 dae van die hernieude verbod kwaai deurgeloop. Nadat ŉ verlenging van die verbod boonop op 11 Julie aangekondig is, het die aanvalle verskerp. Vinpro sê dringende ingryping is nodig om ŉ sektor te herbou wat reeds op sy knieë is weens besluite wat nie op empiriese data gegrond is nie. Dié ingrypings kan ŉ verantwoordelike heropening van die wettige handel in wyn behels, asook ŉ risiko-aangepaste benadering wat ŉ onderskeid tussen provinsies tref. Die organisasie sê wet en orde moet heers wat betref die misbruik van drank, onwettige handel en die afdwing van regulasies. Daar moet ook finansiële en tasbare steun van die regering wees om die sektor te help herbou. Basson sê ŉ voortgesette gebrek aan beraadslaging en hulp van die nasionale regering beteken egter dat die organisasie nou regstappe moet doen – as ŉ laaste uitweg – om handel te heropen en die verdere sluiting van ondernemings en werksverliese te probeer stuit. Vinpro se tussentydse aansoek word na verwagting later vandag aangehoor. “Dit sal die Wes-Kaapse premier die mag gee om af te wyk van die nasionale verbod om die verkoop van drank vir gebruik op persele en tuisverbruik in die provinsie moontlik te maak,” sê Basson. “Indien die aansoek slaag, sal Vinpro die hof nader vir soortgelyke verligting in ander provinsies.” Vinpro se hoofaansoek word volgende maand aangehoor.